Llàgrimes, somriures, música i ball per celebrar la presentació de la comissió major de la Falla Gran Via de l'Est
14 de Gener de 2019

La Casa de la Cultura de Bétera ha acollit la primera de les presentacions falleres de 2019, en esta ocasió la Falla Gran Via ha sigut l'encarregada d'encetar la ronda amb la presentació de la seua comissió major.

Davant d'un auditori ple de fallers i falleres, veïns i veïnes de Bétera, la màxima representant de 2018, Sofia Real, s'acomiadava emocionada del seu càrrec que ha viscut i gaudit al costat del seu president, Miguel Lucio Pérez. Sofia deia adéu a un exercici únic posant la banda a les falleres que enguany formen la cort d'honor major.

Després va arribar el torn de proclamar a la nova Fallera Major de la Falla Gran Via de l'Est, Elena Herrera, qui va viure amb un gran somriure este emocionant moment. Ella serà la màxima representant d'esta comissió que este any celebra el seu 50 aniversari, com bé va recordar el mantenidor d'enguany Miguel Félix.

Els fallers i falleres han treballat de valent per recrear sobre l'escenari les Coves de Mallorca, una estampa fantàstica que va completar cada component de la comissió major.

El grup de ball de la Falla Gran Via de l'Est i la rondalla La Cordà van estrenar per a l'ocasió el "Bolero de Bétera", música i ball que ja formen part de la història de la nostra localitat.

Finalment la regidora de Festes, Raquel Puig, va dedicar unes boniques paraules als màxims representants de 2018, Miguel Lucio i Sofia, així com a Elena, "a partir de hui eres la principal protagonista d'esta història al costat de Lucio, Lucia i Carles, i de tots nosaltres, els que estem ací, anem a formar part d'ella col·laborant i gaudint amb tu. Gaudiu i no deixeu passar cap moment".

Raquel Puig també va destacar la importància del llibret com a element testimonial de la festa, "es tracta de la manifestació literària, lingüística, social i artística d'una sociabilitat festiva que no ha parat de créixer i de fer-se diversa i plural, manifestació que s'ha de seguir mantenint i fer-se gran”.